钦定古今图书集成/明伦汇编/官常典/第612卷 > 许荆
## 钦定古今图书集成/明伦汇编/官常典/第612卷 > 许荆

按《后汉书循吏传》：“荆字少张，会稽阳羡人也。祖父武，
太守第五伦举为孝廉。武以二弟晏、普未显，欲令成
名，乃请之曰：‘礼有分异之义，家有别居之道’。于是共
割财产，以为三分。武自取肥田广宅，奴婢彊者，二弟
所得并悉劣少，乡人皆称弟克让，而鄙武贪婪。晏等
以此并得选举。武乃会宗亲泣曰：‘吾为兄不肖，盗声
窃位，二弟年长，未豫荣禄，所以求得分财，自取大讥。
今理产所增，三倍于前，悉以推二弟，一无所留’。”于是
郡中翕然，远近称之。位至长乐少府。荆少为郡吏，兄
子世尝报仇杀人，怨者操兵攻之。荆闻，乃出门，逆怨
者跪而言曰：“世前无状相犯，咎皆在荆，不能训导。兄
既早没，一子为嗣，如令死者伤其灭绝，愿杀身代之。”
怨家扶荆起曰：“许掾郡中称贤，吾何敢相侵？”因遂委
去，荆名誉益著。太守黄兢举孝廉，和帝时，稍迁桂阳
太守。郡滨南州，风俗脆薄，不识学义。荆为设丧纪婚
姻制度，使知礼禁。尝行春到来阳县人有蒋均者，兄
弟争财，互相言讼。荆对之叹曰：“吾荷国重任，而教化
不行，咎在太守。”乃顾使吏上书陈状，乞诣廷尉。均兄
弟感悔，各求受罪。在事十二年，父老称歌。以病自上，
征拜谏议大夫，卒于官。桂阳人为立庙树碑。荆孙戫，
灵帝时为太尉。